1.2 Бухгалтерлік есеп пәні мен әдісі

Өндірістік кәсіпорындар бухгалтерлік есепті қолданудың негізгі учаскелері болып табылады. Онда бухгалтерлік есептің көмегімен барлық шаруашылық қызметінің үстінен қадағалау мен бақылау жасау қамтамасыз етіледі.  Кәсіпорындар құрылған кезде қатысушылардың салымдары есебінен қорлар жасалады. Олар өндіріс процесіне, бөлініске, айналым және тұтынуға қызмет етеді.
Сонымен, бухгалтерлік есептің пәні болып жалпы түрде шаруашылық субъектісінің шаруашылық қызметі табылады.
	Кәсіпорын иелігіндегі шаруашылық құралдары, олардың құрылу көздері және шаруашылық процестері бухгалтерлік есептің объектілері  болып табылады. 
Кәсіпорынның шаруашылық құралдарына ғимарат, машиналар мен құрылғалар, тара, отын, мал, инструменттер, шикізат, материалдар, құрылыс материалдары жатады.
Шаруашылық құралдарының құрылу көздеріне жарғылық қор, пайда, резервтік қор, банктің несиелері және басқадай қарыз қаражаттары жатады.
Шаруашылық процестеріне өндірістік қорларды дайындау, өнім өндіру және сату (өткізу) жатады.
Шаруашылық құралдардың (мүліктердің), олардың пайда болу көздерінің және шаруашылық процестердің есебі олардың үзіліссіз және өзара байланысқан көрінісі мен экономикалық жалпылығын қамтамасыз ететін әр түрлі тәсілдер мен әдістердің жиынтығы бухгалтерлік есеп әдістері деп аталады.
Әрбір жеке әдіс немесе тәсіл бухгалтерлік есеп әдісінің элементі деп аталады. Ондай элементтерге мыналар жатады:
- Құжаттандыру
- Түгендеу
- Бухгалтерлік баланс
- Бағалау
- Калькуляция
- Бухгалтерлік шоттар
- Екіжақты жазу
- Есеп беру
Құжаттандыру – шаруашылық әрекеттерді құжаттардың көмегімен олар жасалған сәтте және сол жерде алғашқы рет тіркеу және бейнелеу. 
Құжат бухгалтерлік жазбалар үшін міндетті негіз болып табылады. Әрбір шаруашылық әрекетіне ол жасалған сәтте құжат жасалады, онда құжаттың атауы, әрекеттің мазмұны, оның жасалған күні, өлшем бірлігі, әрекетк жауапты адамдардың қойған қолдары көрсетіледі. Дұрыс толтырылған құжаттар бухгалтерлік жазулардың заң кұшін қамтамасыз етеді.
Түгендеу – шаруашылық құралдардыңнақты қолда барын анықтау және алынған мәліметтерді бухгалтерлік есеп мәліметтерімен салыстыру. Бұл шаруашылық субъектісі мүлкінің сақтығына бақылау жасау тәсілі болып саналады және бухгалтерлік есеп деректерінің растығын қамтамасыз ету мақсатымен жүргізіледі.
Бухгалтерлік баланс – шаруашылық субъектісі мүлкі мен олардың құрылу көздерін ақшалай бағада белгілі бір күнге экономикалық топтастырудың әдісі. Ол әдетте айдың 1-күніне топтастырылады.
Бағалау – бухгалтерлік есеп объектілерін ақшалай және құндық түрде көрсету тәсілі.  Бағалау шаруашылық құралдары және олардың құрылу көздері туралы жалпылама деректерді алу үшін бухгалтерлік есепте ақшалай көрсеткіштерді міндетті түрде пайдаланумен байланысты. 
Калькуляция – шығындарды топтастыру мен сатылып алынған материалдық құндылықтардың, әзірленген өнімдер мен атқарылған жқмыстардың өзіндік құнын анықтау әдісі.
Бухгалтерлік шоттар – кәсіпорын мүлкінің және олардың құрылу көздерінің құрамында болып жататын өзгерістерді ағымда есепке алу үшін арналған. Мүліктердің әрбір түрі мен олардың құрылу көздеріне жеке шот ашылады. Мысалы,  
- 1020 «Есеп айырысу шотындағы қолма-қол ақшалар» 
- 1010 «Кассадағы ұлттық валютамен берілетін қолма-қол ақшалар»
Екіжақты жазу -  шаруашылық әрекеттерді бір мезгілде бірдей сомада екі шотта көрсету, яғни әрбір шаруашылық әрекеті екі рет тең сомамен бір шоттың дебетінде және басқа шоттың кредитінде жазылады. Мысалы, жұмысшылар мен қызметкерлердің төлемақысын беру үшін есепшоттан кассаға 25 000 теңге ақша қаражаты алынды.
Есеп беру – кәсіпорынның белгілі бір кезеңдегі өндірістік-шаруашылық және қаржы қызметтерін сипаттайтын көрсеткіштердің арнайы кестелерге топтастырылған жүйесі.

Бақылау сұрақтары:
1) Кәсіпорын мүліктерінің құрамы мен жіктелуі. 
2) Бухгалтерлік есеп объектілері және олардың нәтижесі. 
3) Кәсіпорын активтерінің құрамы және сипаттамасы. 
4) Активтердің қорлану көздері: меншік капитал және міндеттемелер. 
5) Шаруашылық процестері мен олардың нәтижелері. 

